C 157/6
RO
Jurnalul Oficial al Uniunii Europene
3.5.2023
AVIZE
COMITETUL REGIUNILOR A 153-A SESIUNE PLENARĂ A COR, 8.2.2023 - 9.2.2023
Avizul Comitetului European al Regiunilor pe tema „Progresele înregistrate în punerea în aplicare a ODD” (2023/C 157/02)
Raportor:
Ricardo RIO (PT-PPE), primarul orașului Braga
COMITETUL EUROPEAN AL REGIUNILOR (CoR),
1. subliniază angajamentul regiunilor și orașelor față de obiectivele de dezvoltare durabilă (ODD), un concept universal pentru a realiza o lume mai echitabilă și mai justă, mai favorabilă incluziunii, durabilă și rezilientă, și importanța acestora pentru o redresare europeană durabilă și o creștere durabilă pe termen lung; 2. evidențiază rolul activ pe care îl joacă la nivel european în cadrul ODD.
Adoptarea, anul trecut, a avizului CoR pe tema „Realizarea obiectivelor de dezvoltare durabilă până în 2030” a reprezentat un pas important, aliniat la concluziile Consiliului adoptate în iunie 2021, și trebuie urmat de acțiuni suplimentare; 3. subliniază că Agenda 2030 se apropie de jumătatea etapei sale de punere în aplicare, și își reafirmă convingerea că ODD sunt utile, în special pentru promovarea coerenței politicilor și a incluziunii la toate nivelurile de guvernanță; 4. consideră regretabil faptul că pandemia, războiul din Ucraina, creșterea inflației, criza energetică din Europa și alte tendințe recente au contribuit la un regres în realizarea ODD, și își subliniază îngrijorarea cu privire la diminuarea eforturilor în domeniul combaterii schimbărilor climatice și la riscul tot mai mare de sărăcie, în special în rândul grupurilor vulnerabile, al persoanelor care provin din familii de migranți și al refugiaților; își reiterează totuși sprijinul pentru menținerea accentului pe ODD la nivelul UE și la nivel național, regional și local, în conformitate cu competențele proprii fiecărui nivel; 5. consideră, într-adevăr, că toate eforturile și inițiativele de soluționare a crizelor ar trebui, de asemenea, considerate o oportunitate de a contribui la punerea în aplicare a ODD și de a da un nou impuls acestui proces; 6.
afirmă că este posibil ca ODD să reprezinte singurul model holistic pentru viitor, care ar putea echilibra multiplicarea cadrelor la toate nivelurile – Acordul de la Paris, planurile naționale de redresare și reziliență (PNRR) din cadrul Mecanismului de redresare și reziliență (MRR), Convenția privind diversitatea biologică, Pactul verde al UE, noua Agendă urbană etc.; subliniază, de asemenea, natura holistică și universalitatea obiectivelor de dezvoltare durabilă, care cuprind știința, economia, politica, societatea civilă și toți cetățenii, la toate nivelurile de guvernanță; 7.
solicită o implicare mai puternică a UE și o strategie globală pentru punerea în aplicare a ODD; atrage atenția asupra rolului și resurselor autorităților locale și regionale (ALR) și asupra lipsei regretabile din PNRR a referințelor la ODD și la dimensiunea teritorială; 8. subliniază că un număr tot mai mare de orașe și regiuni din Europa utilizează ODD pentru a-și sprijini strategia globală de creștere/redresare, și că această dimensiune teritorială trebuie inclusă în contribuția UE la Summitul ONU privind ODD din septembrie 2023; consideră că noile strategii de punere în aplicare a obiectivelor de dezvoltare durabilă ale ONU ar trebui să se bazeze pe o abordare ascendentă, deoarece nivelurile local și regional pot urma o abordare mai favorabilă incluziunii, în special în ceea ce privește implicarea diferitelor părți interesate de la fața locului;